Adidas Fußballliebe
Adidas Fußballliebe zvanična je lopta za Evropsko prvenstvo u nogometu 2024. u Njemačkoj. To je prva lopta na evropskim prvenstvima opremljena inercijskom mjernom jedinicom. Ista tehnologija prethodno je korištena za Al Rihlu, loptu za Svjetsko prvenstvo 2022. Mjerna jedinica smještena je u plastičnoj kuglici u centru mjehura i prenosi snimljeno kretanje kuglice videoasistentu u stvarnom vremenu. Predstavljena je javnosti 15. novembra 2023. ispred Olimpijskog stadiona u Berlinu u prisustvu Manuela Neuera i Philippa Lahma. Dizajn se uglavnom sastoji od crnih trouglastih uzoraka s obojenim ivicama, kao i lukovima i tačkama. Uzorak je namijenjen predstavljanju dinamike igre, dok boje predstavljaju raznolikost zemalja učesnica i jednostavnost nogometne igre. Na lopti se mogu naći i imena gradova domaćina te ilustracije stadionâ.